"እቲ ሰላም ንሕና ልዕሊ ማንም'ኳ ንደልዮ እንተኾንና፡ ኣብ ኤርትራ ንዘሎ ምልካዊ ስርዓት እናሻደንካ ዝግበር ሰላም ግን ቅድሚ ሕጂ'ዉን ኵናት'ዩ ኣምጺኡልና" ዝብል ደስበለ፡ እቶም ብወገን ኢትዮጵያ ዝተጻፈፉ ፖለቲካዊ ጉዳያት፡ ብወገን ኤርትራ ብተመሳሳሊ ከይተማልኡ ዘላቒ ፍታሕ ክመጽእ'ዩ ዝብል እምንቶ ከምዘይብሉ ይሕብር። መንግስታት ክልቲኤን ሃገራት ንዝሓለፉ 20 ዓመታት ዝጸንሖም ጽልኢ ብሓድሽ መንፈስን ፍቕርን ናብ ካልእ ምዕራፍ ዝሰጋገሩሎም ደረጃ እኳ እንተበጽሑ፡ መገዶም ግና "ድዉን'ዩ" ትብል ገዲም ተጋዳሊት ሰናይት። ንህዝቢ ኤርትራ እኹል ሓበሬታ ይወሃብ ብዘይምህላዉ ስክፍታኣ ትገልጽ። መንግስቲ ኢትዮጵያ፡ ህዝቢ ምስ ዘይወከሎ ባይቶን ቅዋምን ምስ ዘይብሎ ሓደ መላኺ ይዛተ ስለዘሎ፡ እዚ መስርሕ ሰላም "ብሙሉእ ልብና ክንቕበሎ ኣይንኽእልን ኢና!" ይብሉ ኣባ ሰመረ ፍስሃየ። ዘረብኦም ብምቕጻል "ሰላም ልዕሊ ማንም ንሕና ንደልዮ። እቲ ዘሎ ስርዓት ግን ንህዘቢ ዝሓልን ዝውክልን ዘይምዃኑ መንግስቲ ኢትዮጵያ ክፈልጦ ኣለዎ" ይብሉ። ኤርትራውያን እንታይ እዮም ዝጠልቡ?
